柯山製墨胡處士求隸字
作者：張煒
朝代：宋

paragraphs: 有客落魄遊京都，形服差類山澤臞。
袖携一紙故友書，來求古隸銘墨模。
我方臨池且自娛，觸撥雅興生江湖。
坐扣墨法果不誣，出示數餠泥金濡。
質模温潤凝龍酥，麝氣酷烈清透膚。
浣濯研沼塵滓無，磨動淳漆生金壺。
吳牋半幅翻雪腴，碧雲掩冉生兔鬚。
豪家有錢貯金珠，誰肯淡好如吾徒。
自憐我爲貧所拘，傾嚢盡易令無餘。
臨行束擔付獠奴，就索詩句榮歸途。
天下具眼不可污，芳名豈借人言沽。